64 mlrd dollar. Saudiya Arabistoni ko‘ngil ochish sanoatida inqilobiy o‘zgarishlar kutilmoqda

Saudiya Arabistoni keyingi 10 yil ichida ko‘ngil ochish sanoatiga 64 mlrd dollar sarmoya kiritmoqchi. Bu haqda Arab News xabar bermoqda. 
Mablag‘lar ko‘ngil ochish infratuzilmasini barpo etish, konetsertlar, myuzikllar tashkillashtirish, komiklar chiqishi va mamlakatdagi birinchi opera teatri qurilishiga sarflanadi. Bu haqda Saudiya Arabistonining ko‘ngil ochish boshqarmasi rahbari Ahmad bin Oqil Al-Xatib ma'lum qildi.      
Ushbu boshqarma mamlakatdagi ijtimoiy va iqtisodiy islohotlar dasturi Vision 2030 doirasida tashkil etilgan.
Ushbu investitsiyalar bu dasturning bir qismi bo‘ladi: mamlakat valiahd shahzodasi Muhammad bin Salmon qirollikning neftga bog‘liqligini kamaytirib, iqtisodiyotni jumladan ko‘ngil ochish sanoatiga sarmoya kiritish hamda aholi o‘z pullarini hordiq chiqarishga sarflay boshlashlari hisobiga diversifikatsiya qilmoqchi.   
Al-Xatibning aytishicha, 2018 yilda qirollikda 5 mingdan ko‘proq ko‘ngilochar tadbir o‘tkazish rejalashtirilgan. Ular orasida Maroon 5 musiqiy guruhi va Cirque Du Soleil sirk jamoasi artistlari chiqishlari bor. 
Bundan tashqari, 2018 yilda mahalliy aholi va sayyohlar mamlakatning 56 ta shahrida myuzikllar, oilalar uchun shoular, stendap-komiklar chiqishlari, konsertlar, sirk tomoshalariga tashrif buyurishlari mumkin bo‘ladi. Shuningdek, mart oyida mamlakatda 35 yillik taqiqlovdan keyin ilk kinoteatr ochilmoqchi.
Bundan tashqari, Jidda shahrida qirollikdagi ilk opera teatri quriladi.
Bularning barchasi oxirgi 20 yil davomida konsertlar, restoran va do‘konlarda musiqa taqiqlangan davlatda ro‘y bermoqda. 
Al-Xatibning aytishicha, 2030 yilga qadar ko‘ngil ochish sanoatini rivojlantirish dasturi yordamida 224 mingta yangi ish o‘rni yaratiladi.